Nixu

Nixu Oyj on suomalainen kyberturvakonsultointiin keskittynyt yhtiö, joka on perustettu vuonna 1988. Nixu-konsernin liikevaihto oli vuonna 2021 noin 51,8 miljoonaa euroa ja se työllisti lähes 400 henkilöä. Vuonna 2024 se yhdistyi Applied Riskin ja DNV:n kanssa ja yhteenliittymä tunnetaan nykyään nimellä DNV Cyber. 

 Historia 
Nixun perusti vuonna 1988 Pekka Nikander. Nixun nimi juontaa perustajansa sukunimestä, Unix-käyttöjärjestelmästä ja Teknillisen korkeakoulun laboratoriosta, jota kutsuttiin Niksulaksi siellä opiskeluaikanaan työskennelleen Nikanderin mukaan. Yhtiön toimitilat sijaitsivat ensin Helsingissä, viimeksi Käpylässä. Vuodesta 2009 yhtiön toimitilat ovat sijainneet Espoon Keilarannassa.

NetPeople Oy fuusioitiin Nixuun 1999. Vuotta myöhemmin myös Magic Cookie Oy ja Datatieto Oy fuusioitiin yhtiöön. Nixu Middle East FZ-LLC perustettiin vuonna 2001 ja rekisteröitiin Dubaihin. Lähi-idän liiketoiminnot myytiin vuonna 2008 yksityishenkilöille. Nixu jatkoi yrityskauppoja hankkimalla helsinkiläisen Panorama Partners Oy:n vuonna 2014.

Nixu järjesti listautumisannin marraskuussa 2014 ja kaupankäynti yhtiön osakkeilla alkoi Helsingin pörssiin First North -kauppapaikalla. Yhtiön osake siirtyi First North -listalta Helsingin pörssin päälistalle 2. heinäkuuta 2018.

Nixu perusti toimipisteen Amsterdamiin lokakuussa 2015. Vuoden 2016 aikana Nixu aloitti liiketoiminnan myös Ruotsissa hankkimalla Europoint Networking AB:n ja Safeside Solutions AB:n. Vuoden 2016 lopussa Nixu ilmoitti avaavansa toimipisteen myös Yhdysvaltoihin.

Touko-kesäkuussa 2017 Nixu vahvisti asemiaan Euroopassa ostamalla hollantilaisen Expert Solutions Support Center B.V:n ja ruotsalaisen Bitsec Holding AB:n.

Keväällä 2019 Nixu vahvisti markkina-asemaansa Ruotsissa ostamalla turvallisuusyhtiö Vesper Groupin kyberturvaliiketoiminnan. Lisäksi Nixu avasi paikalliset toiminnot Tanskassa ostamalla kyberturvapalveluihin erikoistuneen Ezenta A/S:n. 

Kesäkuussa Nixu Certification Oy:lle myönnettiin virallinen pätevyys toteuttaa tietojärjestelmien ja ympäristöjen tarkastuksia, joissa käsitellään korotetun suojaustason (Katakri ST III) tietoaineistoja. 

Ostotarjous
16.2.2023 Norjalainen DNV julkisti ostotarjouksen Nixun koko osakekannasta. DNV sai myöhemmin omistukseensa koko osakekannan ja Nixun osake (NIXU) poistettiin Nasdaq Helsingin pörssilistalta 1.12.2023.

 Oikeustapaus FusionID Oy:tä vastaan 
Tammikuussa 2026 markkinaoikeus antoi päätöksen Nixun ja FusionID Oy:n välisessä liikesalaisuusriidassa.Markkinaoikeus MAO:14/2026, dnro 482/2025 ja 483/2025, 22.1.2026 Asiassa oli kyse väitteistä, joiden mukaan FusionID Oy olisi käyttänyt oikeudettomasti Nixun liikesalaisuuksia IAM-järjestelmätoimitusten markkinoinnissa ja tarjoustoiminnassa.

FusionID Oy perustettiin huhtikuussa 2025, ja sen emoyhtiönä toimi Reaktor-konserniin kuuluva Reaktor Ecosystem Oy. Yhtiön toimitusjohtajaksi nimitettiin Nixun entinen myyntipäällikkö, joka oli irtisanoutunut Nixulta huhtikuussa 2025. Kolme muuta Nixun työntekijää siirtyi FusionID Oy:n palvelukseen kesäkuussa 2025. Nixu väitti, että nämä henkilöt olivat siirtäneet yhtiön liikesalaisuuksia, kuten asiakaskohtaisia tarjousasiakirjoja, hinnoittelutyökaluja ja asiakasprojektitietoja, uuden työnantajansa käyttöön. Erityisesti kiistanalainen oli St1-yhtiön kanssa tehty sopimus IAM-järjestelmän suunnitteluvaiheesta, jonka Nixu väitti olleen lähes valmiina ennen työntekijöiden siirtymistä.

Markkinaoikeus myönsi Nixulle osittain väliaikaisen kiellon, joka kielsi FusionID Oy:tä käyttämästä tiettyjä Nixun tarjousasiakirjoja, työkaluja ja asiakasprojektitietoja 200 000 euron sakon uhalla. Kielto kohdistui erityisesti St1:lle, Fortumille, Valmetille ja SOK:lle liittyviin tietoihin. Markkinaoikeus määräsi myös todistelun turvaamistoimenpiteitä, joiden mukaan ulosottomies saa ottaa jäljennökset FusionID Oy:n hallussa olevasta relevantista aineistosta. Päätös oli väliaikainen, ja lopullinen ratkaisu asiassa oli vielä tekemättä.

 Johto 
Nixun toimitusjohtajina ovat toimineet:
 Pekka Nikander 1988–1996
 Oiva Karppinen 1996–2001
 Tapio Sulkava 2002
 Rabbe Mattila 2002–2006
 Timo Kotilainen 2006–2013
 Petri Kairinen 2014–2022
 Valtteri Peltomäki (vt.) 2022
 Teemu Salmi 1.9.2022– 

 Lähteet 

 Aiheesta muualla 
 Yrityksen kotisivut

Luokka:Suomalaiset ohjelmistoyritykset